CELEX: C2004/228/97
Language: sk
Date: 2004-09-11 00:00:00
Title: Vec T-196/04: Žaloba podaná dňa 25. mája 2004: Ryanair Limited proti Komisii Európskych spoločenstiev

11.9.2004   
            
            
               SK
            
            
               Úradný vestník Európskej únie
            
            
               C 228/42
            
         Žaloba podaná dňa 25. mája 2004: Ryanair Limited proti Komisii Európskych spoločenstiev
   (Vec T-196/04)
   (2004/C 228/97)
   Jazyk konania: angličtina
   Ryanair Limited, so sídlom Dublin, Írsko, v zastúpení: D. Gleeson a A. Collins, Barristers a V. Power, Solicitor, podal 25. mája 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie zo dňa 12. februára 2004, týkajúce sa výhod priznaných Valónskym regiónom a Bruselským letiskom „Sud Charleroi“ leteckej spoločnosti Ryanair v čase zriadenia jej prevádzky v Charleroi.
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Obchodná spoločnosť – žalobkyňa, je leteckou spoločnosťou špecializujúcou sa na nízko nákladové lety. Pri príležitosti zriadenia prevádzky žalobkyne na letisku Brusel, Sud Charleroi, Valónsky región v Belgicku prijal množstvo opatrení určených na pomoc žalobkyni. Napadnutým rozhodnutím Komisia rozhodla, že časť týchto opatrení, menovite zníženie letiskových poplatkov za pristátie, ako aj zľavy na služby pozemnej obsluhy, predstavujú štátnu pomoc nezlučiteľnú so spoločným trhom v zmysle článku 87 ES. To isté rozhodnutie podmieňovalo zlučiteľnosť množstva iných opatrení letiska určených na pomoc žalobkyni niekoľkými podmienkami.
   Na podporu svojej žaloby o zrušenie tohto rozhodnutia žalobkyňa uvádza, že bola porušená povinnosť jeho odôvodnenia podľa článku 253 ES. Menovite žalobkyňa namieta, že napadnuté rozhodnutie neuvádza dôvody, pre ktoré boli Valónsky región a letisko posudzované ako samostatné subjekty, hoci región vlastní a spravuje letisko. Ďalej, žalobkyňa namieta, že neboli uvedené žiadne dôvody, pre ktoré bol región posudzovaný ako zákonodarca/verejná autorita a nie ako vlastník letiska a že Komisia nezohľadnila dôkazy o činnosti iných letísk a neposúdila podnikateľský plán letiska správnym spôsobom.
   Žalobkyňa je tiež názoru, že článok 87 ES nebol správne použitý, nakoľko neboli splnené všetky podmienky prvého odseku tohto článku; z objektívneho hľadiska dohoda nepredstavovala štátnu pomoc; a Komisia opomenula analyzovať situáciu z pohľadu ako údajného poskytovateľa pomoci, tak aj údajného príjemcu pomoci.